b'\n_START_ARTICLE_\nK\xe2\x80\x99abel\n_START_PARAGRAPH_\nKalomt\xe2\x80\x99e K\xe2\x80\x99abel oli mayojen kuningatar, joka oli vallassa 600-luvulla, ainakin vuosina 672\xe2\x80\x93692. K\xe2\x80\x99abelin arvioidaan olleen mayojen my\xc3\xb6h\xc3\xa4isklassisen ajan merkitt\xc3\xa4vin hallitsija. H\xc3\xa4n hallitsi aviomiehens\xc3\xa4, kuningas K\xe2\x80\x99inich Bahlamin kanssa mutta oli miest\xc3\xa4\xc3\xa4n korkeammassa asemassa. Kuningatar K\xe2\x80\x99abelista k\xc3\xa4ytettiin nimityst\xc3\xa4 Kaloomte, joka tarkoittaa \xe2\x80\x9dylint\xc3\xa4 taistelijaa\xe2\x80\x9d. K\xe2\x80\x99abel oli Wak-valtakunnan sotilaskuvern\xc3\xb6\xc3\xb6ri ja kuului K\xc3\xa4\xc3\xa4rmekuninkaan hallitsijasukuun._NEWLINE_Clevelandin taidemuseossa s\xc3\xa4ilytet\xc3\xa4\xc3\xa4n kiveen tehty\xc3\xa4 kaiverrusta, jossa K\xe2\x80\x99abel esiintyy taisteluvarusteet p\xc3\xa4\xc3\xa4ll\xc3\xa4\xc3\xa4n. Vuonna 2012 uutisoitiin antropologian professori David Freidelin johtaman arkeologiryhm\xc3\xa4n l\xc3\xb6yt\xc3\xa4neen Luoteis-Guatemalan El Per\xc3\xba-Wakasta haudan, johon oli kuningatar K\xe2\x80\x99abelin mukana haudattu joukko aarteita, kuten jadekoruja, obsidiaaniveitsi\xc3\xa4 ja ruukkuja. Freidelin mukaan kyseess\xc3\xa4 on er\xc3\xa4s t\xc3\xa4rkeimmist\xc3\xa4 koskaan tehdyist\xc3\xa4 mayojen korkeakulttuuriin liittyvist\xc3\xa4 l\xc3\xb6yd\xc3\xb6ist\xc3\xa4. N\xc3\xa4in on etenkin sen vuoksi, ett\xc3\xa4 hauta on per\xc3\xa4isin ajalta, jolta on mayojen tapauksessa s\xc3\xa4ilynyt my\xc3\xb6s ensimm\xc3\xa4isi\xc3\xa4 kirjoitettuja historiallisia muistiinmerkint\xc3\xb6j\xc3\xa4.'